Aabenraa: I løbet af et halvt år sagde fire af fem ledere på Aabenraa Kommunes omdiskuterede specialskole, Fjordskolen, sidste år op.

Ved årsskiftet blev Jens Boddum ansat som ny skoleleder, og nu er der også sat navne på to af de tre øvrige ledere, der skal hjælpe med til at få skolens knap 250 elever godt fra Aabenraa til de nye lokaliteter på Åbjerg i Kruså.

Tina Mätzke Knudsen vil fra 1. juni være ny kvinde i spidsen for afdeling E, der er for elever med opmærksomhedsforstyrrelser og socio-emotionelle vanskeligheder.

- Tina har de seneste to år arbejdet med specialelever på Ahlmann-Skolen i Sønderborg, men hun har luret på at komme tilbage til et lederjob inden for specialundervisning, forklarer Jens Boddum om den tidligere forstander på Kongeåens Efterskole, der valgte at følge kærligheden og flytte til Vilsbæk, hvor hendes kæreste driver landbrug.